Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski /* COM/2013/0320 final - 2013/0167 (NLE) */





OBRAZLOŽITVENI MEMORANDUM Da bi se okrepila vzdržnost ekonomskega programa za Irsko in zmanjšale potrebe irske vlade po likvidnosti v letih po zaključku programa ter v skladu z izjavo Euroskupine in ministrov Sveta Ecofin z dne 12. aprila 2013, je treba spremeniti Izvedbeni sklep Sveta 2011/77/EU o odobritvi finančne pomoči Irski. Spremembe se nanašajo zlasti na podaljšanje povprečne zapadlosti celotnega posojila z „do 12,5 let“ na „do 19,5 let“ s podaljšanjem zapadlosti posameznih izplačil. Na prošnjo Irske in kadar tržni pogoji to dovoljujejo, lahko Komisija v celoti ali delno refinancira prvotno posojilo, da bi podaljšala zapadlost obroka ali tranše, pod pogojem, da se spoštuje največja povprečna zapadlost 19,5 let. Vsi zneski, ki si jih Komisija izposodi vnaprej, se držijo na računu pri ECB, ki ga je Komisija odprla za upravljanje finančne pomoči. Komisija bo tudi zagotovila, da zapadlost refinanciranj omogoča ustrezno upravljanje marže v skladu z zgornjo mejo lastnih sredstev EU, vključno z odkupnim profilom obveznic EU. Operacije refinanciranja naj bi se izvajale od leta 2015, vse stroške, ki jih bo imela EU pri sklepanju in izvedbi posameznih operacij refinanciranja, pa bo nosila Irska. Treba je omeniti, da bo takšna odločitev povečala vzdržnost in izboljšala obete glede likvidnosti programa. Posledično se bodo izboljšali pogoji za državno najemanje posojil, kar bo vplivalo tudi na zasebni sektor. Ti učinki koristijo tako državam upnicam kot državam dolžnicam in s tem prispevajo k stabilnosti euroobmočja. Ob upoštevanju zgornjih razlag Komisija meni, da so spremembe, ki zajemajo podaljšanje povprečne zapadlosti posojila EFSM (Evropski mehanizem za finančno stabilizacijo) Irski, koristne za dosego ciljev programa. 2013/0167 (NLE) Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1], zlasti člena 3(2) Uredbe, ob upoštevanju predloga Evropske komisije, ob upoštevanju naslednjega: (1) Na prošnjo Irske je Svet Irski odobril finančno pomoč (Izvedbeni sklep 2011/77/EU[2]) v podporo korenitemu ekonomskemu in reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v Uniji. (2) Komisija je 22. aprila 2013 zaključila deveti pregled irskega programa gospodarskih reform. (3) Podaljšanje največje povprečne zapadlosti posojila EU bi bilo koristno, ker bi podpiralo prizadevanja Irske za ponovno zagotovitev polnega dostopa do trgov in uspešen zaključek programa. Da bi se podaljšanje največje povprečne zapadlosti posojila EU v celoti izkoristilo, bi morala Komisija biti pooblaščena za podaljšanje zapadlosti obrokov in tranš. (4) Zaradi navedenega razvoja dogodkov bi bilo treba Izvedbeni sklep 2011/77/EU spremeniti – SPREJEL NASLEDNJI SKLEP: Člen 1 Člen 1 Izvedbenega Sklepa 2011/77/EU se spremeni: (1) Odstavek 1 se nadomesti z naslednjim: „1. Unija da Irski na voljo posojilo v vrednosti največ 22,5 milijarde EUR z največjo povprečno zapadlostjo 19,5 let. Zapadlost posameznih tranš posojila lahko znaša do 30 let.“ (2) Doda se naslednji odstavek: „9. Komisija lahko na prošnjo Irske podaljša zapadlost obroka ali tranše pod pogojem, da se spoštuje največja povprečna zapadlost, kot je določena v odstavku 1. Komisija lahko v ta namen refinancira posojilo delno ali v celoti. Vsi zneski, ki se izposodijo vnaprej, se držijo na računu pri ECB, ki ga je Komisija odprla za upravljanje finančne pomoči.“ Člen 2 Ta sklep je naslovljen na Irsko. Člen 3 Ta sklep se objavi v Uradnem listu Evropske unije. V Bruslju, Za Svet Predsednik [1] UL L 118, 12.5.2010, str. 1. [2] UL L 30, 4.2.2011, str. 34.